કોર ગ્રોથ ઘટવા સામે મેન્યુફેકચરિંગ ડેટા સુધારાના રહેતાં માર્કેટે માઇક્રો આર્થિક ડેટાને નજરઅંદાજ કર્યા હતા. દરમિયાન દેશભરમાં ચોમાસું ફરી વળ્યું છે અને મોટા ભાગના વિસ્તારમાં સરેરાશ કરતાં વધુ રહ્યા હોવાના ડેટા મળતા હતા. આગામી દિવસોમાં આને કારણે વાવેતર વધવાની ધારણાએ મોનસૂન સાથે સંકળાયેલા સેગમેન્ટના શેરોમાં સળવળાટ જોવાયો હતો. ઓટો, ટેક્ટ્રર, ફર્ટિલાઇઝર્સ, ઇરિગેશન શેરોમાં મોમેન્ટમ જોવાઈ હતી. મિડ અને સ્મોલ કેપ આંકમાં રિકવરી હતી અને અનુક્રમે 106 અને 170 વધીને બંધ હતા. માર્કેટ બ્રેડથ સ્થિર રહીને વધનાર 1355 શેરો સામે ઘટનાર 1259 શેરો હતા. જોકે, વર્ષની નીચી સપાટીએ ગબડનાર શેરોની સ્થિતિમાં ખાસ ફરક પડ્યો નહોતો અને 263 શેરો વર્ષના તળિયે જોવાયા હતા. માત્ર 39 શેરો વર્ષની ટોચે નોંધાઈ હતી. સેક્ટોરલ આંકમાં એફએમસીજી 0.5 ટકા, હેલ્થકેર 1.8 ટકા, આઇટી 1.1 ટકા, ઓટો એક ટકા, ઓઇલ એન્ડ ગેસ 0.8 ટકા, રિયલ્ટી 0.3 ટકા વધ્યા હતા જ્યારે મેટલ આંક સતત ત્રીજા દિવસે ઘટ્યો હતો. સેન્સેક્સ શેરોમાં સન ફાર્મા સૌથી વધુ 1.8 ટકા વધ્યો હતો તો વેદાંતા 3.25 ટકા સાથે ઘટવામાં મોખરે હતો.